Up-334/99
Natisni
Opravilna št.:
Up-334/99
Datum odločitve:
16. 2. 2000
ECLI:
ECLI:SI:USRS:2000:Up.334.99
Akt:
Ustavna pritožba A. A. zoper odločitve o prenehanju delovnega razmerja
Izrek:
Ustavna pritožba A. A. zoper odločitve o prenehanju delovnega razmerja se zavrže.
Evidenčni stavek:
Izčrpanje vseh pravnih sredstev je procesni pogoj, ki mora biti izpolnjen za obravnavo ustavne pritožbe. Ker pritožnik ni izkazal niti tega, ali je (že) izčrpal redna pravna sredstva (redno sodno pot), je Ustavno sodišče ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 50., 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
22. 12. 1999
Vrsta odločitve:
sklep
Vrsta rešitve:
zavrženje
Dokument:
US19937
Up-334/99
16. 2. 2000
S K L E P
Ustavno sodišče je v postopku za preizkus ustavne pritožbe A. A. iz Ž. Z. na seji senata dne 16. februarja 2000
s k l e n i l o:
Ustavna pritožba A. A. zoper odločitve o prenehanju delovnega razmerja se zavrže.
O b r a z l o ž i t e v
1. Pritožnik navaja, da je bil zaposlen na Dvojezični srednji šoli v V. Delovno razmerje je sklepal za določen čas in mu je bilo večkrat podaljšano. Z 31. 8. 1999 pa mu je delovno razmerje prenehalo s potekom časa, na novo pa ni bilo sklenjeno.
Pritožnik se s tem ne strinja in navaja vrsto nepravilnosti oziroma kršitev, ki naj bi se dogajale na šoli. Posebej uveljavlja pri tem kršenje ustavno zagotovljenih pravic kot pripadniku madžarske narodnosti (5., 11. in 64. člen Ustave). Po eni strani se ne strinja z odločitvami, po katerih naj ne bi obvladal madžarskega jezika, po drugi strani pa naj bi mu ne bilo zagotovljeno uveljavljanje pravic v madžarskem jeziku.
2. Po določbi prvega odstavka 50. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko vsakdo ob pogojih, ki jih določa ta zakon, vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Po določbi 51. člena navedenega zakona se ustavna pritožba lahko vloži šele, ko so izčrpana vsa pravna sredstva.
3. Pritožnik je ustavni pritožbi priložil vrsto posamičnih sklepov Sveta dvojezične srednje šole V., ki se nanašajo predvsem na zavrnitve njegovih ugovorov o izbiri drugih delavcev šole na prosta delovna mesta. Prilaga pa tudi dva sklepa Sveta šole, s katerima naj bi bile, glede na navedbe v ustavni pritožbi, predvsem kršene njegove ustavne pravice: sklep št. 255/99 z dne 10. 8. 1999 in sklep št. 251/99 z dne 10. 8. 1999.
Ne v ustavni pritožbi ne v njeni dopolnitvi pa ne izkaže, da bi zoper priložene sklepe uveljavljal redno sodno varstvo.
4. Izčrpanje vseh pravnih sredstev je procesni pogoj, ki mora biti izpolnjen za obravnavo ustavne pritožbe. Ker pritožnik ni izkazal niti tega, ali je (že) izčrpal redna pravna sredstva (redno sodno pot), je Ustavno sodišče ustavno pritožbo zavrglo.
5. Očitka pritožnika, da sta bila z navedenimi odločitvami kršena 5. in 11. člen Ustave, pa tudi ni mogoče ocenjevati v okviru ustavne pritožbe, saj ti določbi ne varujeta človekovih pravic. Z ustavno pritožbo je namreč mogoče uveljavljati le kršitev teh, ne pa tudi kršitev splošnih ustavnih načel.
6. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko.
Predsednica senata
Milojka Modrijan